Občianske združenie Jarovnice

Hodnotiaca správa o činnosti

rok 2010
Cieľom Združenia je podporovať mládež a pomáhať jej aktívne využívať svoj voľný čas a rozvíjať svoje talenty. Významnou mierou sa Združenie venuje rómskym deťom a mládeži, svojou činnosťou napomáha rozvoju  ich osobnosti a vytvára podmienky pre ich sebarealizáciu.
Základom činnosti Združenia  je  vzťah človeka k človeku (osobný kontakt), a to sme sa snažili uskutočniť aj v tomto roku. Naša činnosť sa zamerala prioritne na rómsku osadu Jarovnice, kde žije okolo 4 000 Rómov. Počas roku 2010 vykonávali terénnu sociálnu prácu v tejto osade dve členky Združenia. Cieľovou skupinou bola prevažne mládež, ale venovali sme sa aj deťom a dospelým Rómom. Naša činnosť zahŕňala:
· práce v malých skupinách a kurzy:  výtvarný, tanečný a spevácky krúžok;
Cez prázdniny týždeň angličtiny a ručných prác –  54 mladých vo veku 8 – 16 rokov v 8 skupinkách sa zapojilo do tzv. umeleckého týždňa, v ktorom sa dievčatá učili vyšívať, vyrábať náramky, prívesky, náhrdelníky. Menšie dievčatá kreslili, spievali a vyrábali pozdravy. 29 mladých vo veku 10 – 26 rokov sa v skupinkách učilo základy angličtiny. Výučba vyvrcholila súťažou o najlepšieho študenta v angličtine. Všetci súťažiaci boli odmenení vecnými cenami (fixky, zošity, perá, ceruzky...), ktoré sme zakúpili za darované financie. 
Cez tanečné skupiny sme podporovali rozvoj rómskej kultúry a darov, ktoré mladí v sebe objavili. Mladí spolupracovali pri vytváraní choreografie rôznych tancov a pri výbere hudby. Učili sa vzájomnej trpezlivosti a ohľaduplnosti. Mnohých sme tak predpripravili a povzbudili, aby si dôverovali a prihlásili sa na konkurz do talentovej súťaže, ktorú v osade organizovala Nadácia Divé maky.

· prednášky a besedy;
Pracovníčka Slovenskej Katolíckej Charity Mgr. A. Bezáková mala v kultúrnom dome v Jarovniciach a v rómskom kostole v rómskej osade Jarovnice pre starších Rómov prednášku a film o obchodovaní s ľuďmi, pri ktorom aj tri skupinky mladých zatancovali tance, ktoré si sami pripravili. Prednáškou sme pomohli hlavne tým, ktorí o svojich rodinných príslušníkoch, ktorí odišli do zahraničia za prácou, dlhé mesiace nepočuli. Nakontaktovali sme ich na organizácie, ktoré im pomohli pri hľadaní príbuzných.

Mladé dievčatá a chlapci sa v skupinkách stretávali a viedli rôzne rozhovory a besedy o svojich radostiach aj starostiach. Podporovali sme rozhovory o pozitívnych životných hodnotách o rozvoji svojho charakteru a osobnosti. Príkladom nám boli rôzne osobnosti, hlavne ich pozitívne vlastnosti.
Zorganizovali sme duchovnú obnovu, ktorú viedol jezuita D. Bezák. Prednášky pozývali k zamysleniu sa nad sebou a svojím životom.
· formovanie a vzdelávanie mládeže na ceste osobného a  spoločenského rastu;
Zúčastnili sme sa na Rómskej púti v Gaboltove – z farnosti išli 2 autobusy Rómov a na výlete v Starej Ľubovni a v Litmanovej, ktoré organizoval farský úrad Jarovnice a kde sme spolu s celým autobusom mladých Rómov (dva spevácke zbory), navštívili skanzen a hrad. 
Zorganizovali sme exkurziu vo Výrobni hostií a v Prešovskom Planetáriu – 2-krát (dve skupiny dospelých žien: 19 a 11 žien).
 Zorganizovali sme kultúrno-poznávací výlet do Bratislavy pre 26 mladých Rómov, ktorí si to svojou usilovnosťou a angažovanosťou v mnohých aktivitách zaslúžili. Mladí sa na výlete museli naučiť niečo zo všetkého, čo videli a počuli. Navštívili sme a pozreli sme si Prezidentský aj Primaciálny palác, Zlaté Piesky, ZOO, Dóm sv. Martina, SND. Absolvovali sme výlet loďou na Hrad Devín, kde sme sa s mladými zúčastnili na Festivale historického šermu, remesiel, hudby a tanca. Mladí si mohli zajazdiť na koni, vyskúšať si oblečenie križiakov, navštíviť ich stany, zahádzať si oštepmi a zastrieľať si z kuše. Navštívili sme aj Galériu hlavného mesta a pútne miesto v Marianke, kde sme aj bývali. Vo farnosti Teplická nás vrúcne a milo privítali, pripravili nám obed a umožnili nám po sv. omši vystúpiť s tanečným predstavením, ktoré si mladí pripravili pre všetkých, ktorí nás podporili.
S 22 mladými Rómami sme si v Prešovskom kine pozreli film Let´s dance 3 a mladí tak získali nové inšpirácie pre rozvoj svojich tanečných talentov.
Pripravovali sme mladých na čítanie lekcií pri sv. omši, zúčastnili sme sa a pomáhali sme pri nácviku piesní na sv. omšu. Mladí sa tak môžu zdokonaľovať v slovenskom jazyku.

Financovali sme účasť na stretnutí speváckych skupín v Hlinnom – zbor Romane Jile z Jarovníc (12 ľudí) a dvojdňový výlet zameraný na športové aktivity 16tim mladým Rómom zo Zborova, kde sme minulý rok absolvovali výlet.
Mladej talentovanej Rómke sme zaplatili 6 mesačný gitarový kurz.
· sociálne služby a charitatívna činnosť;
Navštevovali sme rómske rodiny a pomáhali sme im pri riešení rôznych problémov.

Rozdeľovali sme viacčlenným rómskym rodinám obnosené šatstvo, ktoré sme dostali od niekoľkých dobrodincov a jednej rodine sme odovzdali automatickú práčku, ktorú sme taktiež dostali do daru pre tieto účely – pomoc sociálne slabším rodinám.
Zakúpili sme sladkosti na Mikuláša do rómskej materskej škôlky v Zborove.

Pri práci sme spolupracovali nielen s Farským úradom v Jarovniciach, ale aj s občanmi z majority, s Vysokou školou sv. Alžbety, s organizáciou Priatelia Alojsiana, s rôznymi dobrovoľníkmi, s Magistrátom mesta Bratislava a so sestrami Congregatio Jesu.
